*Likumprojekts*

**Grozījumi likumā "Par piesārņojumu"**

Izdarīt likumā "Par piesārņojumu" (Latvijas Republikas Saeimas un Ministru Kabineta Ziņotājs, 2001, 9. nr.; 2002, 16. nr.; 2004, 2. nr.; 2005, 5. nr.; 2006, 9. nr.; 2007, 21., 23. nr.; 2009, 12. nr.; Latvijas Vēstnesis, 2009, 205. nr.; 2010, 104., 206. nr.; 2011, 120. nr.; 2013, 36. nr.; 2014, 38. nr.; 2016, 123. nr.; 2018, 36., 84. nr.; 2020, 119C., 247) šādus grozījumus:

1. Papildināt likumu ar V3 nodaļu šādā redakcijā:

“**V3 nodaļa**

**Modernizācijas fonds**

**32.12 pants. Modernizācijas fonda ietvars un finansējums**

(1) Laikposmā no 2021. līdz 2030. gadam Vides aizsardzības un reģionālās attīstības ministrija katru gadu iesniedz Eiropas Investīciju bankā un Modernizācijas fonda ietvaros izveidotajā Investīciju komitejā investīciju priekšlikumus atbilstoši šā panta sestajā daļā minētajai Modernizācijas fonda daudzgadu darbības programmai un 32.13 panta ceturtajā daļā minētajiem atklātajiem projektu iesniegumu konkursiem, lai saņemtu Latvijai pieejamos Modernizācijas fonda līdzekļus, kas atrodas Eiropas Investīciju bankas turējumā.

(2) Modernizācijas fonda finansējumu ieskaita Valsts kases atvērtajā valsts pamatbudžeta ieņēmumu kontā atbilstoši valsts budžeta ieņēmumu klasifikācijai pēc Eiropas Komisijas lēmuma par finansējuma izmaksu saskaņā ar šā panta pirmajā daļā iesniegtajiem un apstiprinātajiem Latvijas investīciju priekšlikumiem.

(3) Valsts pamatbudžetā kārtējam gadam un ilgtermiņa saistībās turpmākajiem gadiem finansējumu šā likuma 32.13 pantā minētajiem izmantošanas virzieniem paredz kā dotāciju no vispārējiem ieņēmumiem atsevišķā Vides aizsardzības un reģionālās attīstības ministrijas budžeta programmā (apakšprogrammā) atbilstoši šā panta otrajā daļā saņemtajiem un neizlietotajiem ieņēmumiem no Modernizācijas fonda.

(4) Šā panta trešajā daļā minētās programmas (apakšprogrammas) izpildītāja ir Vides aizsardzības un reģionālās attīstības ministrija.

(4) Ministru kabinets noteic par Modernizācijas fonda līdzekļu investēšanas funkciju atbildīgo iestādi Latvijā, un Vides aizsardzības un reģionālās attīstības ministrija noslēdz vienošanos ar to par investēšanas funkciju izpildi

(5) Ministru kabinets izdod Modernizācijas fonda īstenošanas kārtību nacionālā līmenī un daudzgadu programmas darbības noteikumus.

**32.13 pants. Modernizācijas fonda finansējuma izlietošana**

(1) Modernizācijas fonda mērķis ir atbalstīt oglekļa mazietilpīgus ieguldījumus energoefektivitātes palielināšanā, enerģētikas sistēmu modernizēšanā un taisnīgas pārejas veicināšanā no oglekļa atkarīgos reģionos, tādā veidā sniedzot papildu ieguldījumu Latvijas virzībai uz klimatneitralitāti.

(2) Modernizācijas fonda finansējumu izmanto pasākumu īstenošanai siltumnīcefekta gāzu emisiju samazināšanai, t.sk. vismaz 70 % finansējuma no kopējā Modernizācijas fonda Latvijai pieejamā finansējuma apjoma izmanto, lai atbalstītu investīcijas:

1) elektroenerģijas ražošanā un izmantošanā no atjaunojamiem energoresursiem;

2) energoefektivitātes uzlabošanā (izņemot energoefektivitātes uzlabošanas pasākumus, kas saistīti ar enerģijas ražošanu no cietajiem fosilajiem energoresursiem), tai skaitā transporta, ēku, lauksaimniecības un atkritumu apsaimniekošanas nozarēs;

3) enerģijas uzglabāšanā un energotīklu, tostarp centralizētajā siltumapgādes sistēmā izmantoto cauruļvadu, un elektropārvades tīklu modernizēšanā un starpsavienojumu palielināšanā starp Eiropas Savienības dalībvalstīm;

4) taisnīgai pārejai no oglekļa atkarīgajos reģionos, atbalstot darba ņēmēju pārcelšanu, pārkvalificēšanu un kvalifikācijas paaugstināšanu, izglītības un darba meklēšanas iniciatīvas, dialoga veidošana ar sociālajiem partneriem.

(3) Modernizācijas fonda finansējumu nepiešķir sadedzināšanas iekārtām, kurās izmanto cietos fosilos energoresursus.

(4) Modernizācijas fonda finansējuma izmantošanu nodrošina, organizējot atklātos projektu iesniegumu konkursus. Ministru kabinets izdod atklāto projektu iesniegumu konkursu nolikumus, kuros nosaka projektu iesniegumu vērtēšanas kritērijus, projektu iesniegumu iesniegšanas, izskatīšanas, apstiprināšanas un finansējuma piešķiršanas kārtību, kā arī projektu īstenošanas, pārskatu iesniegšanas un pārbaudes kārtību.

**32.14 pants. Ziņošanas nosacījumi saistībā ar Modernizācijas fondu**

(1) Vides aizsardzības un reģionālās attīstības ministrija sagatavo un līdz katra gada 30. novembrim iesniedz Eiropas Investīciju bankā un Investīciju komitejā apskatu par Latvijas nākamajos divos kalendārajos gados plānotajiem investīciju priekšlikumiem, kā arī atjauninātu informāciju par veiktajām investīcijām iepriekšējā gadā.

(2) Vides aizsardzības un reģionālās attīstības ministrija sadarbībā ar Ekonomikas ministriju un atbilstoši šā likuma 32.12 pantā noteiktajai Modernizācijas fonda līdzekļu investēšanas funkciju atbildīgajai iestādei sagatavo un katru gadu līdz 31.martam iesniedz Ministru kabinetam informatīvo ziņojumu par Modernizācijas fonda finansējuma izlietojumu iepriekšējā gadā, tai skaitā informāciju par finansētajiem pasākumiem un par panākto siltumnīcefekta gāzu emisijas samazinājumu.

(3) Vides aizsardzības un reģionālās attīstības ministrija sagatavo un līdz katra gada 30. aprīlim iesniedz Eiropas Komisijā ikgadējo ziņojumu par Modernizācijas fonda darbību iepriekšējā gadā.”

2. Izslēgt 32.3 panta (81) daļas pirmajā teikumā vārdus un skaitļus:

“šā likuma 32.2 panta 1.1 daļā minētajā periodā, kas atbilst periodam, kad tiek veikti darījumi ar emisijas kvotām,”.

Vides aizsardzības un

reģionālās attīstības ministrs A.T. Plešs

Zustenieks 67026489

Gusts.Zustenieks@varam.gov.lv